Beurtkrag: Maak gereed vir 'n donker week | Netwerk24
Deur Elvira Wood 11 Februarie 2019 14:39
Suid-Afrikaners moet maar gewoond raak daaraan dat die ligte dikwels gaan afgaan. Foto: Getty Images
Haal die kerse uit en maak seker die gassilinder is vol want dié week gaan jy dit waarskynlik dikwels nodig kry.
Eskom het van Sondag af vir die eerste keer dié jaar weer beurtkrag ingestel.
Khulu Phasiwe, Eskom-woordvoerder, sê onverwagse probleme by van die kragreus se kragstasies is hoekom die ligte afgeskakel moet word.
Dinge het Maandag vinnig agteruitgeboer en teen kort voor 14:00 het Eskom aangekondig hy van fase 2-beurtkrag oorskakel na fase 4.
Phasiwe sê ses ekstra kragopwekkingseenhede het sedert Maandagoggend buite werking geraak wat die kragreus genoodsaak het om 4 000 MW se krag af te sny.
Dit beteken meer gebiede se krag word op enige gegewe tyd afgesny.
Hy het Maandagoggend aan Jacaranda FM gesê dat Eskom geen ander keuse het nie as hy 'n algehele kragonderbreking landwyd wil vermy.
Phasiwe het aan dié radiostasie gesê daar is 'n groot kans dat beurtkrag vir die volgende twee maande, oftewel tot April toe, toegepas gaan word.
Hy het wel gesê dit beteken nie dat daar tussen nou en April elke dag beurtkrag gaan wees nie; net dat daar wel elke dag 'n kans is die krag afgesit sal moet word.
Pravin Gordhan, minister van openbare ondernemings, het Sondag aan Netwerk24 gesê hy beplan om "binne die volgende 24 uur" met Eskom se bestuur en direksie te vergader oor stappe om groter sekerheid aan Suid-Afrikaners oor kragvoorsiening te gee.
Reuters berig Gordhan het die daad by die woord gevoeg en Maandag met die direksie vergader.
Geen besonderhede oor wat die uitkoms van dié vergadering is, is nog bekend nie.
Natasha Mazzone, DA-LP, sê Maandag in 'n verklaring dié party het 'n versoek aan Baleka Mbete, speaker van die Nasionale Vergadering, gerig dat die krisis by Eskom dringend in die parlement gedebatteer moet word.
"Dit is noodsaaklik dat die speaker hierdie debat dringend toelaat as 'n saak van nasionale belang aangesien die nuutste kragonderbrekings ongetwyfeld 'n uitwerking sal hê op die daaglikse bedrywighede van klein ondernemings en dit tot verdere werksverliese sal lei," sê sy.
Lees ook: Almal wil weet wanneer krag af is - webwerwe vou
Mense wat hul elektrisiteit direk by Eskom koop, kan die beurtkragskedule op Eskom se webtuiste kry of 0860 037 566 bel vir meer inligting.
Mense wat hul elektrisiteit by hul munisipaliteit kry, moet die betrokke munisipaliteit se webtuiste vir die skedules besoek.